মহিলারা শারীরিক চাপের কাজ করতে পারেন না। ভারতবর্ষে এই মিথ ভেঙেছিল আজ থেকে তিরিশ বছর আগে। ক’জন তার হিসেব আজ রাখেন? কেউ রাখুন বা না রাখুন, মিথ ভেঙেছিলেন যিনি, তাঁর সম্মান প্রাপ্য নিঃসন্দেহে। তাঁর নাম সুরেখা যাদব। ১৯৮৮ সালে এশিয়ার প্রথম মহিলা ট্রেনচালক হওয়ার নজির গড়েছিলেন তিনি।
২০০০ সালের এপ্রিলে যখন মমতা বন্দ্যোপাধ্যায় রেলমন্ত্রী, তখন চালু হওয়া প্রথম লেডিজ স্পেশালটিরও চালক ছিলেন সুরেখা। ২০১১ সালের ৮ মার্চ, আন্তর্জাতিক নারী দিবসে পুণে থেকে মুম্বইয়ে ছত্রপতি শিবাজি টার্মিনাল পর্যন্ত ডেকান ক্যুইন ট্রেনটি চালিয়ে আনেন সুরেখা।
১৯৮৬ সালে ট্রেনি অ্যাসিস্ট্যান্ট ড্রাইভার হিসেবে মহারাষ্ট্রের কল্যাণ ট্রেনিং ইনস্টিটিউটে যোগ দেন সুরেখা। ছ’মাসের প্রশিক্ষণ শেষে একটি মালগাড়ির অ্যাস্টিস্ট্যান্ট চালক হিসেবে কাজ শুরু করেন। তবে প্রথমবার ইঞ্জিনরুমে তাঁর কাজ ছিল ইঞ্জিন পরীক্ষা করা, সিগনালের দিকে খেয়াল রাখা এবং সংশ্লিষ্ট ছোটখাটো কাজ। ১৯৯৬ সালে মালগাড়ির চালকের দায়িত্ব পান। ১৯৯৮ সালের মধ্যে হয়ে যান পুরোদস্তুর চালক। নিজের দায়িত্বে মালগাড়ি নিয়ে যাতায়াত শুরু করেন।
কিন্তু এর পরেই আসে ভারতের অন্যতম চ্যালেঞ্জিং রুটে ট্রেন নিয়ে যাওয়ার। ‘‘ঘাট ড্রাইভার’’ হিসেবে কাজ করার সুযোগ পান। পশ্চিম ঘাট পর্বতমালা দিয়ে যাত্রীবাহী ট্রেন নিয়ে যাওয়া যে কতটা ঝুঁকির, তা ট্রেনের চালকমাত্রেই জানেন। ২০১১ সাল থেকে নিয়মিত এক্সপ্রেস ট্রেন চালিয়েছেন সুরেখা। বর্তমানে কল্যাণের ট্রেনিং ইনস্টিটিউটে সিনিয়র ইনস্ট্রাক্টর হিসেবে কর্মরতা তিনি।
সুরেখা সম্পর্কে একটি মজার তথ্য দিয়ে রাখা যাক সবশেষে। তিনি সাইকেল, বাইক বা চার চাকার গাড়ি— কোনওটিই চালাতে জানেন না।